
A feladatokat maximum 3 fős csapatokban kell megoldani (lehetséges páros vagy egyéni indulás is).
A feladatok megoldásához a Rubicon folyóirat feltüntetett számait érdemes felhasználni. Természetesen a megoldáshoz bármilyen más, hiteles forrás felhasználható, ekkor fel kell tüntetni az egyéb felhasznált irodalmat is.
A feladatokat a versenyzők külön lapra készítsék el, fel kell tüntetni a versenyző vagy a versenyzők nevét és osztályát.
Az elektronikus úton érkező megoldásoknál a tárgy mezőben: Történelem házi verseny, név/nevek, osztály, a részfeladat sorszáma.
A feladatokat Holtai Bencének kell leadni a 103-as tanári szobában, elektronikus megoldásokat a holtai.bence@gmail.com címre várjuk.
Az első fordulós feladatlap leadási határideje a téli szünet utáni első tanítási nap.
A második forduló feladatát legkésőbb március 14-ig kell leadni.
A feladatok megoldásánál a tartalmi részen túl a pontosan, választékosan, igényesen megfogalmazott stílusra, olvasható külső formára is pontot kapnak a versenyzők.
Az utolsó, „MI LETT VOLNA, HA…..?” kezdetű feladatrészek közül az öt feladatból hármat kell megoldani. Négy vagy öt megoldás esetén a három legjobb kerül pontozásra. A versenyzők arra törekedjenek, hogy minél inkább valósághű, elképzelhető és kreatív megoldásokat készítsenek.
Az első forduló feladatai:
1.) Anjou Hedvig – Lengyelország védőszentje, Litvánia apostola
a.) Mi volt az oka, hogy nem nővére, Mária lett a lengyel királynő is?
b.) Hogyan határolható körül Hedvig korában Litvánia?
c.) Mivel igazolható, hogy Litvánia megtérítése nem zajlott zökkenőmentesen?
d.) Mi az a Hedvig-jogar?
e.) Hogyan zajlott Hedvig szentté avatása?
f.) MI LETT VOLNA, HA…..kódexkészítő szerzetes vagy a 14. század végén? Örökítsd meg egy iniciáléban Hedvig és Jagelló házasságkötését!

Ajánlott irodalom: BAGI DÁNIEL: Hedvig királynő. Az Anjou-ház trónöröklése Lengyelországban, Rubicon folyóirat, 2016/5-6. szám (10-13. oldal)

2.) Habsburg II. Fülöp – Spanyolország fénykora
a.) Uralkodása miért tekinthető Spanyolország fénykorának?
b.) Miért viselt legtöbbször fekete ruhát?
c.) Bizonyítsd, hogy II. Fülöp a közhiedelemmel ellentétben nem volt fanatikus katolikus!
d.) Miért nevezték az Escorial remetéjének?
e.) Készíts A3-as lapra, kézi rajzzal vagy számítógéppel egy II. Fülöp birodalmát is bemutató térképet!
f.) MI LETT VOLNA, HA…… Te felelsz a spanyol Nagy Armada egyik hajóján a hajónaplóért? Írj 6-8 bejegyzést az angolokkal való ütközetről!

Ajánlott irodalom: HAHNER PÉTER-NÉMETH ISTVÁN: Amikor Spanyolország uralta a világot – Habsburg II. Fülöp, Rubicon folyóirat, 2015/12. szám (33-39. oldal)





3.) George Washington – egy elnök kultusza
a.) Mit írt róla egy 1845-ben megjelent életrajz szerzője, amely mondat szállóigévé vált?
b.) Igazold az állítást: „A legnagyobb szolgálatot azzal tette hazájának, amit nem tett meg”!
c.) Milyen volt Washington hadvezérként?
d.) Hogyan zajlott az elnöki beiktatása?
e.) Milyen hagyományt alapított az elnöki beiktatásokkal kapcsolatban, mi lett ennek a folytatása?
f.) MI LETT VOLNA, HA…….Washington beszédírója vagy? Írd meg a beiktatására készített szónoki beszédet!

Ajánlott irodalom: HAHNER PÉTER: Amerikai elnökök – George Washington, Rubicon folyóirat, 2016/12. szám (4-5. oldal)

4.) Széchenyi István – a reformer feltaláló
a.) Milyen előtanulmányokat folytatott Széchenyi az Al-Duna szabályozása kapcsán?
b.) Hogyan működött az Óbudai Hajógyár?
c.) Milyen nehézségekkel kellett megküzdeni a Lánchíd építésénél?
d.) Nevezz meg három érvet Széchenyitől, amiért fontosnak tartja a balatoni hajózást!
e.) Hogyan támogatta Széchenyi a Pesti Sétatér megépítését?
f.) MI LETT VOLNA, HA……Széchenyi kérésére egy, az ötleteit, találmányait bemutató montázst vagy plakátot kellett volna készítened? Alkoss egy ilyet, legyen minél figyelemfelkeltőbb, kreatív, de informatív is!

Ajánlott irodalom: GAZDA ISTVÁN: Széchenyi műszaki alkotásai, Rubicon folyóirat, 2016/9. szám (72-85. oldal).
	
5.) Tisza István – vita Ady Endrével
a.) Ki volt Tisza István? Milyen szerepet töltött be a magyar politikában?
b.) Ki volt Ady Endre? Hogyan viszonyult a költő az első világháborúhoz?
c.) Milyen kifejezésekkel jellemzi a Nyugat című folyóiratot és alkotóit Tisza István?
d.) Melyik versében nevezi vad, geszti bolondnak Ady Endre Tiszát? Miért éppen geszti?
e.) Támaszd alá három érvvel, hogy Ady Endre és Tisza István viszonya nem egyértelműen ellenséges volt!
f.) MI LETT VOLNA, HA......Ady szimpatizál Tisza személyével, politikájával? Írj egy legalább négysoros verset Ady Endre stílusában, amelyben kiemeled a politikus pozitív vonásait!
Ajánlott irodalom: Rubicon folyóirat, 2015/11. szám Tisza Istvánra vonatkozó írásai, főleg POMOGÁTS BÉLA: Ady Endre és Tisza István (14-17. oldal)
A második forduló feladata
Készítsd el egy szabadon választott ókori történelmi személy portfólióját (pl. írj a nevében motivációs levelet, verset, szerelmes levelet a kedveséhez, egy csata beszámolóját, keress róla ábrázolást, rajzold le, készíts térképet az életútjához stb.)! A feladat megoldása annál több pontot ér, minél igényesebb és kreatívabb. Elkészítheted számítógépes program segítségével vagy kézzel is.
